Аллахl хьапlа хlакъта дхъашвцlа. Абдаз гlашвахвта ансимшгьи намаз хьапlа йаназаману йшвчпа, швурыч, закьат швтйы, йзхьакlьуа хlаджьчпара швца. Арахв, ахча, кlара зтиуа, кlара гlацlазгауа, адгьыл йгlашвнатуа, ачгlвыча закьат алшвхра атахъыпl. Ащаригlатла швара швбагъьазлара атахъыпl. Ащаригlат йгlанахlвауа зырхъйауа дымсылманпl. Амсылманква Аллахl хьапlи, джаннат хьапlи ираргванпl. Джьахlаннам йачвыхъарапl. Швсабиква Къвыръан хьапlа йапхьауа, намаз хьапlа рчпауа йдшврыбжьа. Ауат швара йшвцхърагlагlвпl, ауат швара йшванаматпl. Шваргьи швтгlачвагьи джьахlаннам ахlаквымхара йачвышвхча. Аллахl хьапlа ищаригlат швапшlагылта гвымхарагьи шваргьи йшвымчпан, швтгlачваквагьи йдшвымрычпан, йачвышвхча швыбызгьи. Аллахl хьапlа ищаригlат швхlвауа, Аллахl хьапlа квырмыш йзышвчпауа агвымхаква шврабакl. Аллахl хьапlа йхlаквымхара швачвшва. Швбайара йгlалшвхта садакъа швтила, швнымкъван наспынтшата, азаджв-азаджв швицнымхчылын. Заджвгьи йыщтlахьла дшвмырджьан. Швымгъычын, арыцхlа швимайхъыччан, абайа швимайхlвапсан, бзирата йшвхаз шваламчважвахын, йшвымрыдзын. Йауа ухlварыкlвын, ахрат атшын знапа зхъырхкваз шврыуахуштl. Бзира швгвы йташвкlы, бзира швхарныс швгвжважва. Ахрат атшын Аллахl хьапlа йара йхъатала швхlаквым йхуштl. Аллахl хьапlагьи дгьшвзыразхушым. Бзира зхауа йара йхъа дасабапхитl, ахрат атшын дгlанахчахуаштl. Гвымхара зхауа йара йхъа дазарархитl, ахрат атшын дрыуахуштl знапа зхъырхкваз.  Аллахl хьапlа агlвычlвгlвысква рыуа заджвы зынгьи чвгьарала йцlыхъва дгьгlатагылуашым. Аллахl хьапlа швичвшвала, ахрат атшын Аллахl хьапlа йпахь швгlагылхуаштlта швуысква зымгlва рыхъазла джьауап швкlуаштl. Дзачlв гlвычlвгlвысызлакlгьи дпсуаштl, ахрат атшын дгlабзагылхуаштl. Йуысква йшрыквыргlапсу апшта дасу йхаз йрыквыргlапста джахlаннам дталуаштl, дасу йхаз йрыквыргlапста джаннат дталуаштl.  

Ламхъва Бубакьар Ибрахим ипа.